Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

Ingen av dem som så langt er smittet i Norge er alvorlig syke eller lagt inn på sykehus. De er hjemmeisolert og følges opp av den lokale helsetjenesten i kommunen, opplyser Folkehelseinstituttet.

Det siste døgnet har det vært 23 nye tilfeller. Alle kan knyttes til utbrudd i utlandet. Det er ingen nye tilfeller tilknyttet utbruddet ved Ullevål universitetssykehus.

– Av de 23 nye smittede, er 20 smittet etter reise til Nord-Italia, en etter en reise til Hongkong, en ved reise til Iran, mens en er smittet etter nærkontakt med en som har vært i områder med utbrudd, sier overlege Are Berg ved Folkehelseinstituttet

Norge har fortsatt god kontroll på smittevegen for de 56 som så langt har fått påvist koronasmitte i Norge, sier overlege Are Berg ved Folkehelseinstituttet. Foto: Terje Bendiksby / NTB Scanpix

Samtidig kan det faktiske tallet smittede i Norge være høyere enn det som kommer fram i oversikten til FHI fordi det stadig utføres nye tester i kommunene.

Helsemyndighetene utelukker ikke at det etter hvert kan bli vanskelig å knytte alle de smittede til et kjent utbruddsområde.

– Så langt har vi kontroll på smittevegen for alle som er smittet. Men jo flere smittede vi får i Norge, desto større er sjansen for at vi får tilfeller som ikke er oppdaget, og som kan spre smitte videre uten at vi oppdager det, sier Berg.

Ikke nok smittevernutstyr

Direktør i Helsedirektoratet, Bjørn Guldvog, sa onsdag at Norge ikke har nok smittevernutstyr til å håndtere en langvarig koronaepidemi.

– Det er ikke nok utstyr hvis du ser fremover i tid. Vi trenger hjelp for å få mer utstyr til smittevern, sier direktør i Helsedirektoratet Bjørn Guldvog under en pressekonferanse onsdag.

– Vi har utstyr til flere uker fremover, men trenger hjelp for å få mer leveranser, eventuelt at vi får alternative løsninger på plass, fortsatte helsedirektøren.

Ifølge Guldvog har helsetjenesten nok smittevernutstyr for å håndtere situasjonen «akkurat nå på en god måte», men at det ikke er nok utstyr langt fram i tid.

Mangedoblet pris på smittevernutstyr

Tirsdag advarte Verdens helseorganisasjon mot mangle på smittevernutstyr til å bekjempe koronaviruset. Siden utbruddet i Kina har prisen på ansiktsmasker, smitteverndrakter og pustemaskiner mangedoblet seg.

– I og med at forsyningssituasjonen i verden er ganske krevende, må vi ha veldig stor oppmerksomhet på dette.

Ifølge helsedirektøren regner helsemyndighetene med å ha på plass en løsning for en sentralisert utstyrskoordinering om kort tid. Utstyrskoordineringa skal omfatte både helsetjenesten i kommuner og sykehus for utnytte utstyret på best mulig måte.

Les også: Spørsmål og svar om koronautbruddet

Utsetter en del planlagte operasjoner

Helsedirektoratet utsetter også planlagte operasjoner for pasienter som har oppholdt seg i områder med vedvarende koronasmitte.

Pasienter som har luftveisinfeksjoner og har vært i koronabelastede områder kan få planlagte operasjoner utsatt, ifølge Guldvog.

– Det er snakk om planlagte operasjoner som ikke må gjennomføres med en gang, men som det er mulig å utsette.

Ifølge helsedirektøren skal det ikke være snakk om mange pasienter som rammes.

Fakta om utviklingen av det nye koronavirsuet Ekspandér faktaboks * 1. desember 2019 ble det påvist en ny type koronavirus, kalt sars-CoV-2, hos en mann i Kina. Man har ikke funnet noen direkte forbindelse mellom denne pasienten og utbruddet som oppsto noen dager senere. * 8. desember oppsøkte en pasient i millionbyen Wuhan i Kina legehjelp med influensalignende symptomer. Videre ut over måneden ble det påvist stadig flere influensalignende tilfeller i Wuhan. De fleste av pasientene hadde vært på Huanan-markedet i Wuhan, der det blant annet selges sjømat og levende dyr. * 29. desember rapporterte lokale sykehus i Wuhan om fire tilfeller av «lungebetennelse med ukjent opphav». Alle hadde tilknytning til Huanan-markedet i Wuhan. * 31. desember ga Kina beskjed til Verdens helseorganisasjon om flere «lungebetennelselignende tilfeller». * 1. januar ble Huanan-markedet i Wuhan stengt. * 8. januar ble det nye koronaviruset identifisert som årsaken til sykdomsutbruddet. * 9. januar kom det første bekreftede dødsfallet som følge av det nye koronaviruset, da en 61 år gammel mann døde på et sykehus i Wuhan. * 13. januar kommer det første bekreftede tilfellet utenfor Kina, hos en kinesisk statsborger som hadde kommet til Thailand fra Wuhan. * 20. januar rapporterer kinesiske myndigheter om 139 sykdomstilfeller og at tre personer er døde. * 21. januar bekrefter USA, Hongkong og Taiwan de første tilfellene av viruset. 290 mennesker er så langt smittet. * 24. januar blir viruset påvist for første gang i Europa med to tilfeller i Frankrike. Kina har nå iverksatt reiserestriksjoner i Hubei-provinsen i Kina. * 27. januar er 80 personer i Kina døde av viruset, og antallet smittede er over 2.300. * 29. januar begynner USA og Japan å evakuere sine statsborgere fra Wuhan. Flere flyselskaper innstiller flygninger til Kina. * 30. januar erklærer Verdens helseorganisasjon at viruset er en global folkehelsekrise. * 2. februar kommer det første bekreftede dødsfallet utenfor fastlands-Kina, når en kinesisk mann dør på Filippinene. * 4. februar blir et cruiseskip med nesten 4.000 passasjerer satt i karantene i Japan etter ti bekreftede tilfeller av viruset om bord. * 5. februar. 24.554 bekreftet smittet globalt, og 492 er døde, ifølge WHO. 191 av de smittede og én av de døde er fra utenfor Kinas fastland. * 9. februar. Tallet på døde har steget til 811 i Kina. Dødstallet er dermed høyere enn ved SARS-utbruddet i 2002–2003. * 11. februar: Tallet på døde passerer 1.000 i Kina. Over 42.600 har fått påvist smitte. WHO gir sykdommen navnet covid-19. * 14. februar dør en kinesisk turist i Frankrike, og blir dermed den første som dør i Europa som følge av viruset. * 19. februar passerer tallet på døde 2000. Passasjerene fra cruiseskipet i Japan får begynne å gå i land. * 21. februar blir tre nordmenn hentet hjem fra Wuhan i Kina. * 23. februar rapporterer italienske myndigheter om over 100 smittetilfeller. De fleste er i Lombardia-regionen nord i landet. Fotballkamper er utsatt, og karnevalet i Venezia er avlyst. * 24. februar er det kraftige fall på europeiske og amerikanske børser som følge av viruset. WHO sier at verden må forberede seg på en potensiell pandemi. Iran anklages for å dysse ned omfanget av virusutbruddet i landet. * 26. februar: En kvinne i Tromsø blir det første personen som tester positivt i Norge, etter å ha kommet hjem fra Kina. * 27. februar er personer over hele Norge i viruskarantene. Kina rapporterer om 29 nye virusdødsfall – det laveste siden januar. Japan stenger alle skoler midlertidig. * 28. februar har fem personer i Norge fått påvist koronasmitte. Alle har vært i utlandet kort tid før de fikk symptomer. En av dem er en øyelege ved Ullevål sykehus i Oslo. Virusfrykt har preget børsene, som har vært gjennom sin verste uke siden finanskrisen i 2008. * 29. februar blir det påvist smitte hos en ny ansatt ved øyeavdelingen på Ullevål. Sykehuset ber pasienter som har vært på øyeavdelingen om å holde seg hjemme. * 1. mars er i alt fem ansatte på Ullevål smittet og flere hundre testes. * 2. mars er 25 personer smittet av koronavirus i Norge. Samme dag bekrefter Portugal sitt første tilfelle av koronasmitte. Dermed er alle land i Vest-Europa rammet av viruset. * 3. mars er 33 personer smittet i Norge. Over 90.000 mennesker er smittet på verdensbasis, og 3.000 mennesker er døde. Kilde: NTB

Ny fase i Norge

FHI sier koronautbruddet i Norge nå går inn i en ny fase med større risiko for lokal spredning enkelte steder i landet og mulighet for at noen av dem vil trenge sykehusbehandling.

Over 90.000 mennesker har fått diagnosen på verdensbasis. 3.000 personer har dødd.

Folkehelseinstituttet fraråder nå nordmenn å reise til Iran, Sør-Korea, regionene Lombardia, Veneto, Emilia-Romagna og Piemonte i Nord-Italia, samt Hubei-provinsen i Kina.